RIKSREVIOS: Jørgen Kosmo og Riksrevisjonen presenterte tirsdag en ny rapport om bygningsmassen i universitets- og høgskolesektoren. Dette bildet er tatt ved en tidligere anledning. Foto: NTB SCANPIX

En av tre utdanningsinstitusjoner i dårlig stand

(VG Nett) Ifølge en ny rapport fra Riksrevisjonen er en tredel av landets universiteter og høgskoler i dårlig teknisk stand.

Oppdatert 11. desember 2012

Artikkelen er over syv år gammel

Riksrevisjonen har undersøkt statens forvaltning av eiendommene i universitets -og høgskolesektoren. Her kommer det frem at en tredel av bygningsmassen har middels kraftige eller kraftige symptomer på en dårlig teknisk tilstand:

** Høgskoler som forvalter egne bygg sier at 74 prosent av deres bygningsmasse har symptomer på dårlig teknisk tilstand.

** Universiteter vurderer at dette gjelder 40 prosent av bygningsmassen.

** Statsbygg vurderer at det omfatter 19 prosent av bygningsmassen.

- UHOLDBART: Leder i Norsk Studentorganisasjon, Øyvind Berdal. Foto: NSO



Syv prosent har så dårlig teknisk tilstand at det innebærer avvik fra lover og forskrifter, skriver Riksrevisjonen i rapporten som ble offentliggjort tirsdag.

- Det er en uholdbar situasjon. Vi ser bygg over hele landet som har klare mangler. Det går på bekostning av læringsmiljø og dermed utdanningskvaliteten vi tilbyr norske studenter, sier leder i Norsk Studentorganisasjon, Øyvind Berdal, til VG Nett.

- Lite langsiktighet

Riksrevisjonen skriver også at bygningsmassens tilstand har blitt forverret de siste årene. De påpeker at:

** Det er svakheter i styringsinformasjon på områder som er viktige for å sikre et verdibevarende vedlikehold.

** Sentrale myndigheter kan forbedre sin oppfølging av forvaltningen av eksisterende bygningsmasse.

** Utdanningsinstitusjoner som forvalter egne bygg arbeider lite langsiktig og systematisk med vedlikehold.

Riksrevisjonens undersøkelse omfatter perioden i 2003-2011. I denne perioden har det vært investert omtrent ni milliarder kroner i bygningsmassen.

- Bør følges bedre opp

Det er Kunnskapsdepartementet som har ansvar for bygningene som er i dårligst teknisk stand.

- Kunnskapsdepartementet bør følge opp mer aktivt at utdanningsinstitusjoner som forvalter egne bygg har god eiendomsforvaltning, sier riksrevisor Jørgen Kosmo i en pressemelding.

I et svarbrev til Riksrevisjonen skriver Kunnskapsdepartementet at det er behov for tettere dialog med selvforvaltende institusjoner, og at de vil pålegge styrene å ha tilstrekkelig og standardisert informasjon om bygningsmassens tilstand og utvikling.

Publisert: 11.12.12 kl. 18:08 Oppdatert: 11.12.12 kl. 19:34